arnastofnun/IGC-2024 huggingface dataset:
Þingræður haldnar á Alþingi Íslendinga

Dómsmrh. (Einar Arnórsson) : Herra forseti. Háttv. þingdeild. Fjármálaráðh., sem flytur þetta frv., er bundinn í Ed. vegna annars máls, svo að ég skal leyfa mér að mæla nokkur orð með þessu frv. Í 23. gr. fjárl. hafa á síðustu árum verið teknar upp heimildir til þess að greiða eftirlaun eða styrktarfé. Fjármálaráðherra telur eðlilegt að taka þessar heimildir úr fjárl. og festa þær í eitt skipti fyrir öll í l. í stað þess, að þær hafa áður verið endurteknar frá ári til árs. Önnur breyt. skilst mér ekki vera frá núgildandi skipulagi í þessu frv. Mun ég ekki lengja mál mitt og vænti, að þetta frv. verði að lokinni þessari umr. sent til n., sem ætti þá líklega að vera fjhn.

Flm. (Sigurður Bjarnason) : Herra forseti. Frv. það, sem liggur nú fyrir á þskj. 9, var flutt af 3 þm. hér í hv. d. á síðasta Alþ. Aðalatriði þess er það, að það verði gert að skilyrði fyrir veitingu lögreglustjóraembættisins hér í Reykjavík, að lögreglustjóri fullnægði hinum almennu dómaraskilyrðum, þar á meðal því, að hann sé löglærður. Sú eina breyt., sem er á frv. eins og það er nú, frá því, sem það var á fyrra þingi, er sú, að gert er ráð fyrir, að l. þessi öðlist þá fyrst gildi, er núv. lögreglustjóra hefur verið veittur kostur á öðru starfi. Allshn. hafði þetta frv. til athugunar og sendi það til hæstaréttar og lagadeildar háskólans til athugunar. Frá hæstarétti kom engin álitsgerð, en frá lagadeild háskólans álitsgerð, þar sem mælt er með, að frv. nái fram að ganga. Ég tel mig ekki þurfa að fara mörgum orðum um þetta frv. Í grg. er gerð grein fyrir því, hverja nauðsyn við flm. teljum til þess bera að setja þetta ákvæði inn í l. og hvers vegna við flytjum þetta frv. Ég tel eðlilegt, að frv. verði að lokinni þessari umr. vísað til allshn.
Þingræður haldnar á Alþingi Íslendinga



Herra forseti. Þetta er staðfesting á bráðabirgðal., sem út voru gefin um heimild til að breyta tímaákvörðun og frestum, sem um ræðir í 4. kafla l. nr. 6 frá 1935, um tekju- og eignarskatt. Ég sé ekki sérstaka þörf að láta fylgja þessu frekari skýringu, því að frv. skýrir sig í raun og veru sjálft.

Fjmrh. (Björn Ólafsson) : Herra forseti. Frv. þetta, sem hér liggur fyrir, lá fyrir síðasta þingi, en náði þá ekki samþykki. Á frv. hafa verið gerðar lítils háttar breyt. Hefur þar aðallega verið tekið tillit til tillagna frá tollstjóranum í Reykjavík um ýmis fyrirkomulagsatriði, sem betur mættu fara. Að öðru leyti leyfi ég mér að vísa til þeirrar grg., sem fylgdi frv. á síðasta þingi. Ég vil leggja á það mikla áherzlu, að frv. geti náð staðfestingu á þessu þingi, því að ég tel það alveg óviðunandi fyrir ríkisstj., að einn stærsti aðaltekjuliður ríkisins fáist ekki innheimtur fyrr er síðustu eða síðasta mánuð ársins, eins og nú er. En með frv. þessu er stefnt að því, að ríkisstj. geti fengið þessar tekjur nokkurn veginn í jöfnum innborgunum yfir allt árið. Það sýnir sig, þegar ríkisstj. hefur lítið fé til umráða, að þetta veldur mjög miklum óþægindum. Slíkra óþæginda verður náttúrlega minna vart nú, meðan ríkisstj. hefur talsverð fjárráð. En þótt ekkert tillit sé tekið til þeirra þæginda, sem þetta skapar gjaldendum, þá álít ég það sé svo stórt atriði fyrir ríkisstj., að varla sé viðunandi, að því formi sé lengur haldið, sem nú er.

fjmrh. (Björn Ólafsson) : Herra forseti. Ég vil beina þeirri fyrirspurn til hv. fjhn., hvernig standi á þeim drætti, sem átt hefur sér stað í n. á afgreiðslu frv. til l. um innheimtu skatta og útsvara. Það hefur nú legið þar í tvo mánuði, og svipað átti sér stað á fyrra þingi. Með þessum hætti er líklegt, að málið nái ekki fram að ganga á þessu þingi, þó að til væri meiri hl. með því. Ég vildi óska að fá að taka það fram, að það er talsvert hagsmunamál fyrir ríkissjóð, að þetta frv. nái fram að ganga á þessu þingi. Það er ótækt fyrirkomulag, sem á sér stað, að 1/3 af tekjum ríkissjóðs skuli ekki vera hægt að innheimta fyrr en á tveim síðustu mánuðum ársins. Þess vegna væri mikil nauðsyn, að frv. þetta næði fram að ganga nú á þessu þingi, svo að sú skipun gæti komizt á innheimtuna, sem þar er gert ráð fyrir.



Þessi fyrirspurn er á misskilningi byggð. Þetta frv. var afgr. í fjhn. s. l. fimmtudag, meirihl. álitið var undirritað á föstudaginn, og minnihl. álitið líka, og ég veit ekki betur en þau séu með þskj. þeim, sem útbýtt er í dag.

Fjmrh. (Björn Ólafsson) : Ég þakka upplýsingarnar frá hv. form. n. Hins vegar vil ég ekki kannast við, að fyrirspurn mín hafi verið á misskilningi byggð. Mér þykir vænt um, að málið hefur verið afgr. frá n., og ég vænti, að það komi bráðum á dagskrá.
Þingræður haldnar á Alþingi Íslendinga



Herra forseti. Af því að hæstv. atvmrh. er að sinna öðrum málum í Ed., ætla ég að fylgja frv. úr garði með fáum orðum. Eins og hv. þd. er kunnugt, er svo fyrir mælt í l. um fólksflutninga með bifreiðum, að eigi megi veita sérleyfi á sunnudögum nema á sumum leiðunum. Nú hefur komið í ljós, að óheppilegt er að hafa þetta í l., þar eð enginn aðili er til, sem skyldur er að sinna fólksflutningum á sunnudögum til þeirra staða, sem undan eru þegnir, eins og t. d. Þingvalla, svo að mönnum er oft ókleift að komast til þessara staða eða frá þeim, ef þeir eiga ekki farartæki sjálfir. Því er lagt til, að þetta ákvæði sé fellt úr l. Ég leyfi mér að leggja til, að frv. verði að umr. lokinni vísað til hv. samgmn.
Þingræður haldnar á Alþingi Íslendinga



Herra forseti. Ég sé ekki ástæðu til að fara mörgum orðum um þetta frv. Það er komið fram fyrir tilmæli fjöldamargra íbúa í Rauðasands- og Patreksfjarðarhreppi, og vísa ég til grg. og fylgiskjals, sem er með málinu. Ég vona, að þessu máli verði hraðað, og óska, að málinu verði vísað til hv. allshn. að lokinni þessari umr.
Þingræður haldnar á Alþingi Íslendinga

Flm. (Eysteinn Jónsson) : Ég hef orðið þess var, að það er ekki alls staðar siður, að í framtölum útvegsmanna sé viðurkenndur við útsvarsálagningu frádráttur á þeim hluta tekna þeirra, sem þeir leggja í nýbyggingarsjóði. Hins vegar tel ég, að gera megi ráð fyrir, að það hafi vakað fyrir löggjafanum, að útvegsmenn skyldu einnig njóta þessara hlunninda við útsvarsálagningu. En um það er ekki getið í löggjöfinni. Ég tel því réttara að setja skýlaus ákvæði um þetta í löggjöfina og hef flutt þetta litla frv. í því skyni. Ég hef flutt þetta sem viðauka til bráðabirgða, vegna þess að ákvæðin um nýbyggingarsjóði eru til bráðabirgða í löggjöfinni, og væri það þá til samræmis. Ég mun svo ekki hafa fleiri orð um þetta, en vænti þess, að menn geti orðið sammála um þetta litla mál, og vil svo að lokum leggja til, að málinu verði vísað til allshn. að lokinni þessari umr.
Þingræður haldnar á Alþingi Íslendinga

Flm. (Jón Sigurðsson) : Eins og kunnugt er, hefur ófriðurinn og það ástand, sem hann hefur skapað, valdið ýmsum erfiðleikum í framkvæmd vegamálanna. Sérstaklega er það áberandi, hve örðugt er að fá þann mannafla, sem þurft hefur til vegagerða, nýbygginga fyrst og fremst. Á hinn bóginn hefur herstjórnin flutt inn tæki og vélar til vegagerðar, og hefur það opnað augu okkar betur en nokkru sinni fyrr fyrir því, hverja þýðingu það gæti haft fyrir okkur að nota slík tæki hér á landi. Mér er kunnugt um, að það er nú svo komið á ýmsum stöðum á landinu, að miklir örðugleikar eru á að vinna að sýsluvegum fyrir það fé, sem heimilað er af sýslunefndum og átt hefur að vinna fyrir, af því að mannafli var ekki til staðar. Bændur, sem allajafna á undanförnum árum hafa lagt til menn í þessa vegagerð, hafa vegna fólksfæðar á heimilunum ekki getað misst neinn til að sinna þessum nauðsynjastörfum fyrir sveitirnar. Það er vegna þessa vandræðaástands, sem er að skapast fyrir sýslunefndirnar á ýmsum stöðum á landinu, að þetta frv. er fram borið. Eins og segir í grg., er ætlazt til þess, að ríkisstj. leggi á móti til kaupa á slíkum vélum, sem um ræðir og talið er, að sérstaklega komi að notum. Skal það framlag vera hlutfallslegt við það, sem hann leggur annars til vegagerða. Með því að fara þessa leið er ýtt undir, að sýslunefndir fái sér slík tæki svo fljótt sem kostur er og noti þau. Ég skal benda á það, - og ég styðst við upplýsingar, sem ég hef aflað mér -, að það eru mjög miklar líkur til þess, að ef valdar væru léttustu tegundir af þessum beltabifreiðum, sem notaðar eru, þá mundi vel mega sameina þessi störf fyrir sýslunefndir og svo fyrir landbúnaðinn, þannig að búnaðarfélögin nytu þessara véla á þeim tíma, þegar ekki eru ástæður til þess að nota þær við vegagerð og það þykir henta. Ég hygg hentugt að samræma þetta. Ég tel fullar líkur til þess og enda víst, að í flestum héruðum mundi verða nægilegt verkefni fyrir slíkar vélar. Þar með þokar ekki einasta vegamálum okkar stórlega áleiðis, heldur yrði líka stigið stórt spor í þá átt að fá öll okkar tún slétt og véltæk, sem við að sjálfsögðu eigum að keppa að. En þetta atriði er nú meir til íhugunar en að það liggi beint fyrir. Ég bendi hér aðeins á, að hér er verkefni, sem áreiðanlega er hægt að sameina, ef vélar eru valdar með það fyrir augum, verkefni, sem nauðsynlegt er, að unnið verði í hverju einasta héraði hér á landi. Ég ætla svo ekki að hafa þessi orð fleiri, en óska, að málinu verði vísað til 2. umr. og allshn.
Þingræður haldnar á Alþingi Íslendinga



Herra forseti. Frv. þetta um lendingarbætur í Hnífsdal er flutt samkv. beiðni hreppsnefndar Eyrarhrepps. Eins og kunnugt er, hefur undanfarið verið unnið að því í Hnífsdal að lengja bryggju, sem þar var fyrir hendi. Til þeirra framkvæmda hefur hreppsnefnd Eyrarhrepps orðið að taka veruleg lán. Og vegna óhappa, sem fyrir komu á s. l. sumri, eru líkur fyrir því, að allverulegt lán þurfi að taka til viðbótar til þessara framkvæmda. Tölur þær, sem nefndar eru í 1. og 2. gr. frv., eru í samræmi við áætlun vitamálastjóra, sem yfirumsjón hafði með verkinu. Ég sé ekki ástæðu til að fjölyrða um þetta frv. á þessu stigi málsins. Það er að flestu leyti í samræmi við hinn venjulega ramma að l. um lendingarbætur. Ef til vill er ástæða til að benda á lítið atriði í 5. gr. Þar er gert ráð fyrir, að með framkvæmd lendingarmála fari 5 menn. Sá háttur mun hafa verið hafður í allmörgum l. um lendingarbætur, að þessir menn væru aðeins 3. Ég hef tekið ákvæðið um 5 menn, af því að í hafnarnefnd, sem undanfarin ár hefur verið kosin af hreppsnefnd Eyrarhrepps samkv. hafnarreglugerð fyrir þorpið, hafa setið 5 menn. Og frá þorpsbúum sjálfum og hreppsnefndinni hef ég fengið bending um, að frekar væri óskað eftir þessari breyt., ef Alþ. sæi ekkert sérstakt á móti. Að endingu óska ég, að málinu verði vísað til sjútvn.
Þingræður haldnar á Alþingi Íslendinga



Ég vildi mega mælast til við hv. d., að hún léti frv. ganga til 3. umr. nú þegar, því að ekki hefur enn gefizt tækifæri til að ræða við berklayfirlækni, þar sem hann er ekki kominn heim úr sumarleyfi, en eins og ég gat um við 1. umr., ætlaði n. að leita álits hans og ýmiss konar vitneskju í sambandi við þetta mál.
Þingræður haldnar á Alþingi Íslendinga



Herra forseti. Ég gat um það við 2. umr., að verið gæti, að ég bæri fram brtt. þá, sem hér er um að ræða. Hæstv. dómsmrh. tjáði sig þá ekki vera á móti henni. Enda er eftir atvikum óviðfelldið að telja lög með stjórnvaldaerindum. Ég held, að það sé ekki samkvæmt almennu máli, svo að þessi breyt. sýnist vera sjálfsögð.
Þingræður haldnar á Alþingi Íslendinga

Frsm. meiri hl. (Þorsteinn Þorsteinsson) : Landbn. hefur komið saman og athugað þetta mál að nokkru, og sá hún sér ekki fært að breyta frv. frá því, sem hún hefur áður lagt til með brtt. sínum á þskj. 154. Meiri hluti n. óskar því eftir, að frv. verði samþ. með þeim breyt., sem þar eru gerðar. Ég ætla ekki að fara að byrja umræður um þetta mál, en þeim hefur áður verið frestað. En ég vil geta þess af minni hálfu, að ég geri ráð fyrir, að ég og e. t. v. fleiri flytji brtt. fyrir 3. umr., einkum við 6. gr., þannig að gjaldið verði með reglugerðarákvæðum látið ná einnig til kjöts og mjólkur, sem ekki er verðjöfnunarskylt. En að svo stöddu sáum við ekki ástæðu til að hverfa frá brtt. okkar, en óskum eftir, að þær verði samþ. og rökst. dagskr. felld.

Frsm. minni hl. (Eiríkur Einarsson) : Ég vil hér ekki endurtaka neitt, sem ég hef sagt í sambandi við till. mínar um afgreiðslu þessa máls, en ber fram þá ósk við hv. forseta, að hún verði ekki borin undir atkvæði, og tek ég hana aftur til 3. umr. Það liggja hér fyrir brtt. frá hv. þm. Barð. En af því að ég geri ráð fyrir, að hann fresti þeim til 3. umr., óska ég þess sama um dagskrártill. mína. Einnig er hér svo fámennt í hv. d., að ég mundi vilja fresta atkvgr. um hana af þeirri ástæðu einni þar eð ég tel meiri hluta dm. muni fylgja henni.



Ég hef átt tal um þetta mál við hv. form. landbn. og aðra nm., og með því að ekki er vonlalaust um samkomulag fyrir þriðju umr., þá mun ég taka aftur brtt. mínar á þskj. 165 til þeirrar umr. En úr því að ég stóð upp á annað borð, þá vil ég segja við hv. 3. landsk. í sambandi við, að hann bar dómgreind Barðstrendinga saman við kosningaúrslit þar, að ummæli mín um dómgreind þeirra sannast bezt með því, að flokkur hv. þm. hefur tapað á 3. hundrað atkvæðum í sýslunni síðan 1937. Sama dómgreindin hefur einnig komið yfir Seyðfirðinga, og er ég hreint ekki að halda því fram, að Barðstrendingar séu einir færir um að greina milli þess, sem er rétt og rangt í lífinu.



Við hv. þm. Barð. vil ég aðeins segja það, að ég uni því ekki illa, að val alþm. sé lagt sem mælikvarði á dómgreind kjósenda. En ég hygg það staðfest, sem ég sagði um dómgreind Barðstrendinga, með setu hans hér. Hvað snertir flótta minn frá Seyðisfirði, þá sé ég enga ástæðu til að ræða það mál við hann. Væri fremur ástæða til að ræða það við annan, ef út í það færi. Annars ætla ég, að ég hafi mátt una vel við kosningaúrslit, er ég bauð mig fram þar síðast.



Ég er andvígur þessu frv. í heild og tel, að það geri ekkert gagn. Og ég sé ekki, að þessi brtt. skipti meginatriði frv., og læt hana því afskiptalausa og greiði ekki atkv. 1. gr., svo breytt, samþ. með 7:2 atkv. 2. gr. samþ. með 7:1 atkv. Brtt. 154,2 (ný 3. gr.) samþ. með 7 shlj. atkv. 4. gr. samþ. með 7 shlj. atkv. Brtt. 154,3 samþ. með 7 shlj. atkv. 5. gr., svo breytt, samþ. með 7 shlj. atkv. 6.–7. gr. samþ. með 7 shlj. atkv. Fyrirsögn samþ. án atkvgr. Frv. vísað til 3. umr. með 7 shlj. atkv.
Þingræður haldnar á Alþingi Íslendinga

Frsm. (Haraldur Guðmundsson) : Þær breyt., sem Nd. hefur gert á þessu frv., er að finna í tveimur fyrstu gr. frv. eins og það er nú. Hefur verið bætt tveimur greinum framan við frv., og er sú fyrri um, að ráðh. skuli setja með reglugerð nánari ákvæði um, hvað telja skuli alvarlega, langvarandi sjúkdóma, og sú síðari um, að framfærslusveit skuli greiða 1/5 kostnaðar, ef sjúklingur nýtur styrks samkvæmt 4. gr. l. Í 3. gr. eru leiðréttar tilvísanir. Þessar breyt. eru leiðréttingar, sem gera frv. skýrara og falla saman við meginefni þess.

Flm. (Bjarni Benediktsson) : Í grg. fyrir þessari till. hef ég skýrt frá ástæðunum fyrir, að hún er fram komin. Till. fer eingöngu í þá átt að beina til stj., að hún athugi lagasetningu, sem átt hefur sér stað bæði í Bandaríkjum Norður-Ameríku, Kanada og Englandi um, að tekjuskattur sé lagður á og reiknaður út strax sama árið og fyrir tekjunum er unnið, sem skatturinn er greiddur af. Þetta er gert vegna þess, að stjórnarvöldin í þessum löndum óttast, að eftir ófriðarlok eða um það bil muni gjaldgeta almennings að verulegu leyti rýrna. En ef slík hætta er í þessum löndum, þá er ekki síður hætta á því hér, og sýnist því full ástæða fyrir okkur að athuga, hvort unnt sé að koma á slíku fyrirkomulagi hér á landi. Það kann að vera örðugt hér, vegna þess að stighækkandi skattur er hér í miklu ríkari mæli en ég hygg, að sé í þeim löndum, sem ég nefndi, en þar sem mikið er um það hugsað í þessum löndum að finna kerfi, sem gæti staðizt, sýnist eðlilegt, að stj. athugi þetta mál og gefi skýrslu um þær niðurstöður, sem hún kæmist að við þá athugun. Að öðru leyti læt ég nægja að vísa til grg. og vænti, að till. verði samþ. í þessari d.
Þingræður haldnar á Alþingi Íslendinga



Ég tók fram við atkvgr. nýlega, að ég tæki brtt. mína á þskj. 275 aftur til síðari umr. Ég vil ekki tefja afgr. málsins fremur en orðið er. Brtt. gæti vel staðizt til að skeytast aftan við aðaltill., eins og hún stendur nú, en þrátt fyrir þörf á því og sanngirni að fá samþ. till. mína, treysti ég mér ekki til að halda henni til streitu. Þó hef ég samið hana - ekki til leiks, heldur í fullri alvöru. Því tek ég till. mína til baka, svo að till. þessi nái fram að ganga og það, sem felst í minni till., verði samþ. í öðru formi.

Forseti (GSv): Þess hefur verið óskað, að brtt. á þskj. 395 skoðist sem brtt. við þáltill. eins og hún er nú, eftir þá breyt., sem gerð var á henni með samþykkt brtt. á þskj. 402.



Mig langaði til að benda forseta á, að það hefur verið boðaður fundur í Nd. að afloknum fundi í Sþ. Því er það spurning, hvort þessi fundur er löglega boðaður og settur og hvort ekki þarf að setja áður boðaðan fund í neðri deild.

Forseti (GSv) : Þessi spurning þarfnast ekki svars. Hv. þm. veit, að það er leyfilegt, ef leitað er afbrigða og þau veitt, eins og gert hefur verið.



Ég er samþykkur efni till., en hins vegar verður fyrr eða síðar borin fram till. til þál., sem felur í sér hið sama og þessi brtt. fer fram á. Tel ég þessa till. því óþarfa og greiði ekki atkvæði.



Með því að tryggt er, að efni þessarar till. fær fram að ganga með samþykkt þskj. 293, sem yfirlýst er, að nái fram að ganga, þá segi ég nei.



Með því að þessi fundur er haldinn á röngum tíma og að því er ég tel ólöglega, tek ég ekki þátt í atkvgr., en sit hjá. Till. samþ. með 34 samhlj. atkv. og afgr. sem ályktun Alþingis (A. 408) .
Þingræður haldnar á Alþingi Íslendinga



Þetta mál hefur verið tekið þrisvar af dagskrá, og vil ég leyfa mér að fara þess á leit, að því verði vísað til sjútvn. Ég skal sem form. n. lofa því, að það tefji málið ekki neitt.

Forseti (StgrA): Ég mun verða við þeirri ósk hv. þm. að bera það undir hv. d., hvort málinu skuli vísað til sjútvn., en æskilegt væri, að n. lyki störfum sem fyrst, helzt fyrir kl. 2½, því að þá hefst fundur í Sþ.



Nefndin mun flýta sér að ljúka störfum svo fljótt sem unnt er.

Forseti (StgrA): Ég mun nú fresta fundi um sinn, en áminni hv. sjútvn. um að hraða athugun málsins svo sem föng eru á. Að loknu hálfrar stundar fundarhléi var umr. fram haldið.



Sjútvn. hefur haft málið til athugunar og komizt að samkomulagi um að bera fram skriflegar brtt. við 6. gr. frv. Vil ég með leyfi hæstv. forseta lesa þær upp: a. Upphaf greinarinnar orðist svo: Ef þörf krefur, getur ríkisstjórnin tekið lóðir og lóðarréttindi eignarnámi o. s. frv. b. Í stað „ráðherra“ í síðari málslið greinarinnar komi: ríkisstjórninni. c. Aftan við greinina bætist ný málsgr., svo hljóðandi: Eignarnámsheimild samkvæmt þessari grein fellur niður, sé hún eigi notuð innan eins árs frá gildistöku laganna. Í sambandi við þetta vil ég leyfa mér að benda á, að þessar breyt. eru í nokkru samræmi við brtt., sem ég flutti á þskj. 561. Þar var að vísu nánar ákveðið um eignarnámsheimildina, en ágreining mun ég ekki gera um það, eins og nú horfir. Í stjórnarskránni o. fl. l. eru takmarkanir, sem gera að verkum, að fært má telja að samþ. frv. án frekari umbóta á þessu atriði. N. þótti ekki heldur ástæða til að tefja málið á því að gera brtt. við 3. og 5. gr. Það, sem ég vildi fá skýrt fram í sambandi við andmæli mín frá upphafi hér í d., er sá skilningur, sem leggja verður í orð brtt. „ef þörf krefur“. Það þýðir, að eignarnám skuli ekki fara fram, nema leitað hafi verið frjálsra samninga áður og tillit tekið til þess, ef hægt hefur verið að benda á aðra jafngóða staði, svo sem ég hef um rætt. Ég vísa því til ríkisstj., að því verður að mega treysta, að hún beiti ekki eignarnámsheimildinni, nema áður hafi slík undirbúningsathugun farið fram. Ég hefði að sjálfsögðu óskað, að síðasta brtt á þskj. 561, um nýja 7. gr., hefði orðið borin fram af n. En ég geri það ekki að kappsmáli og treysti ríkisstj. og Alþingi til að taka vel á þeim málum, ef örðugleikar yrðu á, meðan millibilsástandið stendur, að koma olíu til þeirra staða, sem fá hana í tunnum. Ef þessar brtt. ná samþykki, er ég fylgjandi þessu frv.



Við fyrri umr. þessa máls lýsti ég yfir, að ég væri andstæður 6. gr. og frv. í heild að henni óbreyttri. Nú hefur sjútvn. breytt 6. gr. á þann veg, sem við má una. Kann ég n. þakkir fyrir, að hún varð sammála um það, og vil mæla með samþ. frv.



Við síðustu umr. greiddi ég atkv. móti frv. En þar sem 6. gr. hefur fengist breytt á þann veg, sem ég get sætt mig við, mun ég greiða atkv. með frv. þannig breyttu.
Þingræður haldnar á Alþingi Íslendinga

forseti (GSv): Þá er verkefni þessa fundar lokið, en ég vil geta þess, að í dag fara fram þinglausnir, kl. 1,30, og verður þeim útvarpað. Við þinglausnir verða engin venjuleg þingstörf. Ríkisstjóri slítur þinginu. Þetta mun því verða síðasti fundur í sameinuðu þingi, og vil ég nota tækifærið til að þakka hv. þingmönnum gott samstarf, sem yfirleitt hefur verið svo, þótt stundum hafi horft erfiðlega. Ég óska þingmönnum öllum gleðilegra jóla og góðs nýárs og þeim, sem eru fjarri heimilum sínum, fararheilla og góðrar heimkomu.



Ég veit, að ég tala fyrir munn allra þingmanna, er ég þakka hæstv. forseta gott samstarf á þessu þingi. Og ég vænti sömuleiðis, að ég mæli fyrir munn allra, er ég óska honum gleðilegra jóla og nýárs svo og góðrar heimferðar. Vil ég biðja þingmenn að rísa úr sætum sínum og hrópa fyrir honum ferfalt húrra.

Forseti (GSv): Ég þakka hv. þm. S.-M. hlýleg orð og árnaðaróskir í minn garð og þingmönnum öðrum góðar undirtektir og segi svo fundi slitið. Á 47. fundi í Sþ., s. d., las forseti upp eftirfarandi yfirlit um störf þingsins: Þingið hefur staðið frá 15. til 21. apríl og frá 1. sept. til 17. des., eða samtals 115 daga. Þ in g f u n d i r hafa verið haldnir: Í neðri deild 66 - efri deild 69 - sameinuðu þingi 47 Alls 182 þingfundir Þ i n g m á l og úrslit þeirra : I. Lagafrumvörp: 1. Stjórnarfrumvörp: a. Lögð fyrir neðri deild 15 b. - - efri deild 14 c. - - sameinað þing 3 - 32 2. Þingmannafrumvörp: a. Borin fram í neðri deil d . 54 b. - - - efri deild 33 - 87 - 119 Þar af: a. Afgreidd sem lög: Stjórnarfrumvörp 20 Þingmannafrumvörp 40 alls 60 lög b. Felld: Stjórnarfrumvörp 1 Þingmannafrumvörp 3 c Afgr. með rökst. dagskrá Stjórnarfrumvörp 1 Þingmannafrumvörp 9 d. Ekki útrædd: Stjórnarfrumvörp 10 Þingmannafrumvörp 35 119 II. Þingsályktunartillögur : a. Bornar fram í neðri deild 5 b. - - í efri deild 12 c. - - í samein. þ. 49 66 Þar af : a. Þingsályktanir afgr. til stj.: 1. Ályktanir Alþingis 27 2. Ályktanir neðri deildar 4 3. Ályktanir efri deildar . 7 alls 38 þál. b. Felld 1 c. Afgr. með rökst. dagskrá 2 d. Ekki útræddar 25 66 III. Fyrirspurnir: a. Bornar fram í neðri deild 3 b. - - í efri deild 3 6 Þa r af: a. Svarað 1 b. Ekki svarað 5 6 Mál til meðferðar í þinginu alls 191



Í ríkisráði 16. þ. m. var gefið út svo látandi ríkisstjórabréf: Ríkisstjóri Íslands gerir kunnugt: Að ég hef ákveðið, að Alþingi, 62. löggjafarþingi, skuli slitið föstudaginn 17. desember 1943. Mun ég því slíta Alþingi þann dag. Gert að Bessastöðum 16. des. 1943. Sveinn Björnsson. / Björn Þórðarson. Með því að Alþingi hefur nú lokið störfum að þessu sinni, segi ég þinginu slitið. Um leið og ég óska öllum þingmönnum velfarnaðar og gleðilegra jóla og nýárs, en þeim sérstaklega, er heima eiga utanbæjar, fararheilla og góðrar heimkomu, vil ég biðja þingmenn og ríkisstjórn að minnast fósturjarðar vorrar, Íslands, með því að rísa úr sætum sínum.

Þingheimur stóð upp, og aldursforseti þingsins, Ingvar Pálmason, 1. þm. S.-M., mælti: „Lifi Ísland!“ Tók þingheimur undir þau orð með ferföldu húrrahrópi. Var síðan af þingi gengið.